વોર્ડ નં.3ના કોર્પોરેટર ગાયત્રીબા વાઘેલાએ જણાવ્યું હતું કે, મનપા લોકોને પાયાની સુવિધા પણ આપી શકતું નથી. અધિકારીઓ અને પદાધિકારીઓના છાશવારે વિદેશ પ્રવાસો વચ્ચે લોકોને પીવાનું શુધ્ધ પાણી પણ પૂરું પાડી શકાતું નથી. સ્માર્ટ સિટીની વાતો કરનાર ભાજપના પદાધિકારીઓ સમ્પહાઉસ કે પાણીના ટાંકાની સફાઇના નામે પાણી વિતરણ વ્યવસ્થા ખોરવી નાખે છે. રેલનગર, સંતોષીનગર, શ્રીનાથજી સોસાયટી, સહિતના વિસ્તારોમાં વાસ મારતું ગંદું પાણી વિતરણ થાય છે. આ અંગે અનેક વખત રજૂઆત કરવા છતાં પગલાં લેવામાં આવતા નથી. વોર્ડ નં.13ના કોર્પોરેટર જાગૃતિબેન ડાંગરે જણાવ્યું હતું કે, આંબેડકરનગરમાં ગંદાં પાણીનું વિતરણ થઇ રહ્યું છે. ગંદું પાણી ક્યાથી આવે છે તે શોધવામાં અધિકારીઓ સફળ થયા નથી.